Si do të hakmerrej Irani në rastin e një sulmi izraelit
Skenarët e mundshëm të hakmarrjes së Iranit në se Izraeli godet objektet bërthamore iraniane.
Përveç sulmeve të pritshme kundër qendrave të populluara nga izralitët dhe objektivave izraelite, disa analistë thonë se Irani mund të fillojë të kryejë veprime të stilit terrorist kundër interesave amerikane dhe të atyre të aleatëve rajonalë, si Arabia Saudite, për mbështetjen që ata mendohet se i japin politikave të Izraelit. Qeveria iraniane ka paralajmëruar hapur se do të hakmerrej, në se goditen objektet e tyre bërthamore. Udhëheqësi suprem Ajatollah Ali Khamenei tha në një fjalim muajin e kaluar se Teherani do “t’i kundërpërgjigjej armikut me sulme të të njëjtit nivel.” Uzi Rubin, ish-drejtor i Organizatës izraelite të Mbrojtjes nga Raketat, paralajmëron për rreziqet. Por analisti Rubin thotë se raketat balistike të Iranit nuk janë të sakta dhe se Teherani ka më tepër mundësi të mbështetet tek aleatët më pranë territorit izraelit. Ai veçoi mes tyre Sirinë fqinje. Në Rripin e Gazës, lëvizja Hamas prej vitesh shihet si mbrojtëse e interesave iraniane. Por grupi kohët e fundit ka filluar ta distancojë veten nga qeveritë e drejtuara nga shiitët në Siri dhe Iran, duke e bërë më pak të mundur përfshirjen në një konflikt të udhëhequr nga iranianët. Në këtë situate, Hezbollahu i Libanit është i armatosur me rreth 40 mijë raketa dhe me kapacitetin për të kryer rreth 1 mijë sulme në ditë. Por gjenerali në pension Shlomo Brom, ish-kreu i planifikimit strategjik në ushtrinë izraelite, thotë se Hezbollahu mund të hezitojë të zbatojë ofertat e Iranianëve. Veç ndërhyrjes ushtarake, disa analistë mendojnë se Irani mund të kërkojë inspektimin e çisternave të naftës në Ngushticën e Hormuzit, me synimin për të ngadalaësuar trafikun. Por shumica e analistëve dyshojnë se Teherani do të mbyllte plotësisht kalimin dhe do të sakrifikonte edhe eksportin vet të naftës. Megjithatë, një sulm izraelit dhe masat kundërshtuese të Iranit do ta çonin konfliktin në drejtime të pakontrolluara. Trita Parsi është presidente e Këshillit iraniano-amerikan në Washington. Shlomo Brom, tani analist për sigurinë në Tel Aviv, druhet se përllogaritjet e Teheranit se sa larg mund të shkohet, pa e zgjeruar konfliktin, mund të mos jenë të sakta. Analisti Brom paralajmëron se llogaritë e gabuara ndodhin shpesh dhe në një nivel të tillë, mund ta çojnë mbarë rajonin edhe tani të paqëndrueshëm, drejt greminës.